<classify> SERIKALI imezipiga marufuku mamlaka za maji nchini, kupandisha bei za maji holela, bila kuzingatia hali ya kipato cha wananchi na maisha yao.Agizo hilo lilitolewa jana katika Kijiji cha Shilima Kata ya Kukibiji, Tarafa ya Mwamashimba na Waziri wa Maji, Profesa Makame Mbarawa wakati wa hafla ya kuzindua mradi wa maji.Alisema baadhi ya mamlaka za maji, zimekuwa zikipandisha bei za maji kwa kisingizio cha kununua vipuri na madawa na kwa ajili ya kujiendesha.Alisema hatua hiyo bado haijazaa matunda, kwani mamlaka nyingi zimekuwa na upotevu mkubwa wa maji. Lazima tuhakikishe kuanzia sasa tunadhibiti upotevu wa maji kwenye mamlaka zetu, alionya.Alisema baadhi ya mamlaka kubwa nchini, zinatumia fedha nyingi katika utoaji na usambazaji wa huduma ya maji, lakini zimekuwa na taarifa zinazoonesha kuwepo kwa upotevu mkubwa wa maji, ambayo hayaonekani na huduma za maji haziwafikii wananchi kwa wakati kwa baadhi ya maeneo nchini.Akitoa mfano wa usambazaji wa huduma za maji katika jiji la Dar es Salaam, alisema kwa siku jiji hilo linasambaza lita milioni tano za maji, ambapo kwa mwezi linasambaza lita bilioni 15, lakini asilimia 40 ya maji hayo ambayo ni sawa na lita milioni 200 humwagika kila siku.Ukiwa pale jijini Dar es Salaam huoni hizo lita za maji zinazomwagika, maana yake ni kwamba haya maji hayapotei bali yanaibiwa, alisema waziri huyo.Alisema badala ya mamlaka kubwa za maji nchini kuongeza bei za maji, ziongeze wateja ili ziweze kukabiliana na gharama za uzalishaji na wakati huo huo ziweze kutoa huduma za maji kwa wananchi.Wananchi hawawezi kubeba mzigo wa bei za maji, alisema. Kwa upande wa mamlaka za chini za maji, ambazo zilikuwa zikitoza ankra za maji kwa makadrio kwa wateja ambao hawatumii mita, alisema mamlaka hizo nazo zimeongeza bei ya maji karibu mara tatu ya bei za awali.  <topic>: KITAIFA 